Diari Oficial de la Generalitat Valenciana


Sumari del DOGV 4596, del 26-09-2003 (2003/10452)

Informació pública amb el text resumit de quatre resolucions del director general de Justícia, de la Conselleria de Justícia i Administracions Públiques, per les quals s'acorda la inscripció en el Registre de Fundacions de la Comunitat Valenciana, de les entitats següents: Fundació Municipal per als Nostres Majors Vila d'Altea de la Comunitat Valenciana, Fundació Aprovat de la Comunitat Valenciana, Fundació Esportiva Cultural Llevant de la Comunitat Valenciana i Fundació de la Comunitat Valenciana Doctor Manuel Grau Albert.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4596

Data del DOGV
:   26-09-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/10482


Data del document
:   15-09-2003

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * registre de documents
    * fundació

Informació pública amb el text resumit de quatre resolucions del director general de Justícia, de la Conselleria de Justícia i Administracions Públiques, per les quals s'acorda la inscripció en el Registre de Fundacions de la Comunitat Valenciana, de les entitats següents: Fundació Municipal per als Nostres Majors Vila d'Altea de la Comunitat Valenciana, Fundació Aprovat de la Comunitat Valenciana, Fundació Esportiva Cultural Llevant de la Comunitat Valenciana i Fundació de la Comunitat Valenciana Doctor Manuel Grau Albert. [2003/X10168]
  
En compliment del que disposa l'article 29.h) de la Llei 8/98, de 9 de desembre, de la Generalitat Valenciana, de Fundacions de la Comunitat Valenciana, en què s'establix com a funció específica del Protectorat donar publicitat a l'existència i activitats de les fundacions, s'indica el següent:
  
Primer. Per Resolució de data 5 de setembre de 2003, del director general de Justícia, de la Conselleria de Justícia i Administracions Públiques, es va acordar inscriure en el Registre de Fundacions de la Comunitat Valenciana, la Fundació Municipal per als Nostres Majors Vila d'Altea de la Comunitat Valenciana, classificada com de caràcter d'assistència social. El seu domicili radicarà a Altea, Residència Vila d'Altea'les Boqueres, partida Pla del Castell, 110.
  
La Fundació té per objecte l'actuació social, en el més ampli sentit, dirigida a la tercera edat.
  
S'inclou una actuació generalitzada i de caràcter polivalent, així com actuacions preventives, per tal d'intentar atenuar riscs i millorar les circumstàncies existents perquè no motiven deficiències, i també intervencions assistencials que atenguen les demandes dels individus o grups.
  
En concret, es realitzaran les activitats de prestació social i sanitària, i es proporcionarà acollida i assistència a persones de la tercera edat que ho necessiten en la Residència Vila d'Altea'les Boqueres o altres que amb posterioritat es creen, i fomentarà activitats socials, assistencials, culturals, recreatives, etc. que contribuïsquen al benestar d'estos.
  
Aprofundir, en col·laboració amb l'Ajuntament d'Altea, a fomentar la construcció i gestió de residències i tot tipus de programes i servicis que redunde en benefici de totes les persones de tercera edat, preferentment ciutadans residents al municipi d'Altea.
  
Per al compliment de les seues finalitats, la Fundació s'ocuparà, entre altres coses, de les activitats següents:
  
- Gestionar, bé directament, bé a través de tercers, la Residència Vila d'Altea'les Boqueres.
  
- Col·laborar amb l'Ajuntament d'Altea en programes de centre de dia, ajuda a domicili i tots aquells que el Patronat acorde de conformitat amb dit Ajuntament i l'autoritat competent en el referit sector.
  
- Qualssevol altra que permeten a la Fundació el millor compliment de les seues finalitats.
  
Correspon al Patronat de la Fundació determinar la manera en què s'hauran de complir les finalitats enumerades en este article.
  
La Fundació perseguirà estes finalitats, sense ànim de lucre, i emprarà tots els mitjans empleats en dret.
  
Seran potencials beneficiaris de la Fundació totes les persones pertanyents a l'àmbit nomenat de la tercera edat, preferentment els residents al municipi d'Altea.
  
La Fundació atorgarà, amb criteris d'imparcialitat, objectivitat i no discriminació, els seus beneficis a les persones que, reunint les condicions expressades anteriorment, estime el Patronat que són legítims creditors dels mateixos, d'acord amb les bases, normes o regles que establisca a l'efecte.
  
Ningú no podrà al·legar, davant de la Fundació, dret preferent a gaudir dels seus beneficis, ni imposar la seua atribució a persona o entitat determinada.
  
Segon. Per Resolució de data 10 de setembre de 2003, del director general de Justícia, de la Conselleria de Justícia i Administracions Públiques, es va inscriure, en el Registre de Fundacions de la Comunitat Valenciana, la Fundació Aprovat de la Comunitat Valenciana, i es va classificar de caràcter d'assistència social. El seu domicili radicarà a València, carrer Ciril Amorós, 14.
  
La Fundació té per objecte:
  
1. Promoure la informació veraç, objectiva i científica sobre la problemàtica de les addiccions, i intentar que dita informació arribe als nivells familiar, escolar, laboral i social.
  
2. Promoure, molt especialment, tota acció conduent a motivar la persona afectada físicament o psicosocialment, per un trastorn d'addiccions, per tal de tractar la seua problemàtica i l'acceptació voluntària d'un tractament especialitzat.
  
3. Com a gestions específiques promourà, instarà i impulsarà activament:
  
a) L'estudi extens i sistemàtic de les condicions individuals que induïxen a l'addicció.
  
b) L'abordatge, amb la col·laboració d'organismes, de qualsevol addicció.
  
c) La realització de programes de formació i informació a nivell acadèmic, facultatiu, pedagògic, familiar i de consciència col·lectiva, al voltant de la problemàtica de les addiccions.
  
d) Promoure i estimular la creació i el funcionament de recursos, específicament organitzats i dotats per al tractament de les addiccions.
  
4. Promoció i abordatge, a través d'informació, orientació i intervenció terapèutica, en totes les problemàtiques que es deriven de l'àrea biopsicosocial, entre les quals s'inclouen, expressament: ansietat, depressió, personalitat, absentisme laboral/escolar, etc.
  
Correspon al Patronat de la Fundació determinar la manera en què s'hauran de complir les finalitats enumerades en este article. Les prestacions de la Fundació s'atorgaran de forma no lucrativa.
  
El desenvolupament de l'objecte de la Fundació s'efectuarà a través d'alguna de les formes següents d'actuació:
  
- Informació.
  
- Investigació.
  
- Intervenció psicològica, sanitària i social
  
Seran potencials beneficiaris de la Fundació qualsevol persona que necessite els seus servicis, en especial pel que fa a conductes addictives.
  
La Fundació atorgarà, amb criteris d'imparcialitat, objectivitat i no discriminació, els seus beneficis a les persones o entitats que, reunint les condicions expressades anteriorment, estime el Patronat que són legítims creditors d'estos, d'acord amb les bases, normes o regles que establisca a l'efecte.
  
Ningú no podrà al·legar, davant de la Fundació, dret preferent a gaudir dels seus beneficis, ni imposar la seua atribució a persona o entitat determinada.
  
Tercer. Per Resolució de data 10 de setembre de 2003, del director general de Justícia, de la Conselleria de Justícia i Administracions Públiques, es va inscriure en el Registre de Fundacions de la Comunitat Valenciana, la Fundació Esportiva Cultural Llevant de la Comunitat Valenciana, i es va classificar de caràcter esportiu. El seu domicili radicarà a València, passeig de l'Albereda, 34, 7é.
  
La Fundació Esportiva Cultural Llevant de la Comunitat Valenciana, té per objecte l'interés general de l'esport valencià, pretén beneficiar els xiquets, xiquetes i jóvens, practicants d'esport, procura els recursos necessaris per a cobrir els pressuposts imprescindibles per a la pràctica esportiva, i promou i divulga, així mateix, les especialitats esportives patrocinades mitjançant l'organització d'esdeveniments, actes culturals i socials, i publicacions susceptibles de propagar la cultura esportiva i contribuir a la formació de la joventut i millorar la seua qualitat de vida.
  
Correspon al Patronat de la Fundació determinar la manera en què s'hauran de complir les finalitats enumerades en este article. Les prestacions de la Fundació s'atorgaran de forma no lucrativa.
  
El desenvolupament de l'objecte de la Fundació s'efectuarà a través d'alguna de les formes següents d'actuació:
  
A. Destinar el patrimoni i renda a les finalitats fundacionals.
  
B. Donar informació de les seues finalitats i activitats per a coneixement de beneficiaris i interessats.
  
C. Imparcialitat i no discriminació en la determinació dels beneficiaris.
  
Seran potencials beneficiaris de la Fundació els xiquets, xiquetes i jóvens de la Comunitat Valenciana. La Fundació atorgarà, amb criteris d'imparcialitat, objectivitat i no discriminació, els seus beneficis a les persones o entitats que, reunint les condicions expressades anteriorment, estime el Patronat que són legítims creditors d'estos, d'acord amb les bases, normes o reglaments que establisca a l'efecte.
  
Ningú no podrà al·legar, davant de la Fundació, dret preferent a gaudir dels seus beneficis ni imposar la seua atribució a persona o entitat determinada.
  
Quart. Per Resolució de data 10 de setembre de 2003, del director general de Justícia, de la Conselleria de Justícia i Administracions Públiques, es va inscriure, en el Registre de Fundacions de la Comunitat Valenciana, la Fundació de la Comunitat Valenciana Doctor Manuel Grau Albert, classificada de caràcter sanitari. El seu domicili radicarà a València, carrer Sant Vicent, 114.
  
La Fundació de la Comunitat Valenciana Doctor Manuel Grau Albert, té com a finalitats principals:
  
a) La promoció de la sanitat en tots els seus àmbits, tant assistencial com educacional o científica.
  
b) L'assistència, ajuda i desenvolupament de la institució St. Joseph Hospital de Kitgum.
  
c) L'establiment de col·laboracions amb altres persones, físiques o jurídiques, amb interés en les finalitats pròpies de la Fundació.
  
Correspon al Patronat de la Fundació determinar la manera en què s'hauran de complir les finalitats enumerades en este article.
  
Per a la consecució de les finalitats esmentades, la Fundació realitzarà les següents formes d'actuació:
  
a) Promoció i difusió de la sanitat, mitjançant conferències i cursos, entre altres formes possibles de compliment de la finalitat fundacional.
  
b) Gestió de projectes propis de naturalesa sanitària, en matèria educativa, científica i hospitalària.
  
c) Concessió d'ajudes econòmiques, per al desenvolupament de la sanitat en tots els seus àmbits.
  
d) Col·laboració en el desenvolupament d'activitats, promogudes per altres persones o entitats, de finalitats anàlogues, coincidents o semblants a les pròpies de la Fundació.
  
e) Qualssevol altres, en relació amb les esmentades i les finalitats fundacionals, que acorde el Patronat, mitjançant accions i programes propis o amb entitats o persones col·laboradores.
  
La Fundació, en compliment de les seues finalitats, podrà realitzar quantes activitats, incloses les mercantils i econòmiques, estiguen dirigides, directament o indirectament, a la seua consecució.
  
La Fundació podrà participar, inclús de forma majoritària, en societats mercantils, sempre que no responga personalment dels deutes socials d'estes, i això coadjuve al millor compliment de les seues finalitats.
  
Podran ser beneficiàries de la Fundació aquelles persones naturals, sense distinció de sexe, raça, nacionalitat o condició, i col·lectivitats, amb criteris d'imparcialitat, objectivitat i no discriminació, entre les persones que reunisquen les circumstàncies següents:
  
1. Que formen part del sector de població objectiva atesa per la Fundació, en funció de les finalitats fundacionals d'esta. Així mateix, el Patronat podrà desenvolupar les bases, normes o regles que regulen este benefici.
  
2. Que demanen la prestació o servici que la Fundació els pot oferir.
  
3. Mancar dels mitjans adequats i necessaris per a obtindre els mateixos beneficis que els prestats per la Fundació.
  
Ningú, ni individualment ni col·lectivament, podrà al·legar a la Fundació ser legítim beneficiciari, ni atribuir tal condició a persona o entitat determinada.